钦定古今图书集成/明伦汇编/闺媛典/第352卷 > 《正情赋》应玚
## 钦定古今图书集成/明伦汇编/闺媛典/第352卷 > 《正情赋》应玚

“夫何媛女之殊丽兮，姿温惠而明哲。应灵和以挺质，
体兰茂而琼洁。方往载其鲜双，曜来今而无列。发朝
阳之鸿晖，流精睇而倾泄。既荣丽而冠时，援申女而
比节。余心嘉夫淑美，愿结欢而靡因。承窈窕之芳美，
情踊跃乎若人。魂翩翩而夕游，甘同梦而交神。昼彷
徨于路侧，宵耿耿而达晨。清风厉于元序，凉飙逝于”
中唐。听云雁之干鸣，察列宿之华辉。南星晃而电陨，
偏雄肃而特飞。冀腾言以俯音，嗟激迅而难追。伤往
禽之无偶，悼流光之不归。愍伏辰之方逝，哀吾愿之
多违。步便旅以永思，情憀栗而伤悲。还幽室以假寐，
固展转而不安。神渺渺以潜翔，恒存游乎所观。仰崇
夏而长息，动哀响而馀叹。气浮踊而“云馆，肠一夕而
九烦。”